
Parlamentul  României

Camera  Deputaţilor

Comisia pentru industrii si servicii
       Bucureşti, 10.03.2015                                            Nr.4c-3/57/2015

AVIZ

asupra proiectului de Lege pentru modificarea art.31 din Legea nr.153/2011 privind măsuri de creştere a calităţii arhitectural-ambientale a clădirilor


În conformitate cu prevederile art.95 din Regulamentul Camerei Deputaţilor, republicat, Comisia pentru industrii şi servicii a fost sesizată, pentru aviz care va fi transmis Comisiei pentru pentru administraţie publică şi amenajarea teritoriului, cu proiectul de Lege pentru modificarea art.31 din Legea nr.153/2011 privind măsuri de creştere a calităţii arhitectural-ambientale a clădirilor, transmis cu adresa nr.P.L.x100 din 2 martie  2015, înregistrată sub nr.4c-3/57 din 3 martie 2015.

Propunerea legislativă este argumentată prin deficienţele reglementării actuale, care, prin stabilirea unor atribuţii de sancţionare a contravenţiilor în sarcina mai multor persoane, determină nu numai o îngreunare a aplicării legii, ci şi crearea unor antinomii, cum ar fi aceea a sancţionării primarului de către proprii subalterni.

Consiliul Legislativ a avizat favorabil propunerea legislativă cu avizul nr.1032/19.09.2014, cu observaţii şi propuneri care nu au fost însuşite în totalitate de iniţiatori.                                      


Propunerea legislativă a fost adoptată de Senat în şedinţa din 25.02.2015.                                              

Membrii comisiei au dezbătut proiectul de lege în şedinţa din 10.03.2015. 

În urma dezbaterilor, membrii comisiei au hotărât în unanimitate, să avizeze favorabil proiectul de Lege pentru modificarea art.31 din Legea nr.153/2011 privind măsuri de creştere a calităţii arhitectural-ambientale a clădirilor, în forma adoptată de Senat.
Prin obiectul şi conţinutul său, proiectul de lege face parte din categoria legilor ordinare.

Potrivit art.75 alin. (1) din Constituţia României, republicată, Camera Deputaţilor este Cameră decizională.


PREŞEDINTE,

                                                      Iulian Iancu
Consilier parlamentar,

Dr.Fiz.Maria Cristina Bălănescu

